Uredba Komisije (ES) št. 813/2003

z dne 12. maja 2003

o prehodnih ukrepih Uredbe (ES) št. 1774/2002 Evropskega parlamenta in Sveta glede zbiranja, prevoza in odstranjevanja nekdanjih živil

(Besedilo velja za EGP)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe (ES) št. 1774/2002 Evropskega parlamenta in Sveta z dne 3. oktobra 2002 o zdravstvenih predpisih v zvezi s stranskimi proizvodi živali, ki niso namenjeni za prehrano ljudi [1], kakor je bila spremenjena z Uredbo Komisije (ES) št. 808/2003 [2], in zlasti člena 32(1) Uredbe,

ob upoštevanju naslednjega:

(1) Uredba (ES) št. 1774/2002 predvideva popolno revizijo predpisov Skupnosti v zvezi s stranskimi živalskimi proizvodi, ki niso namenjeni za prehrano ljudi, vključno z uvedbo vrste strogih zahtev. Poleg tega predvideva, da se lahko sprejmejo primerni prehodni ukrepi.

(2) Glede na strogost navedenih zahtev je treba za države članice predvideti prehodne ukrepe, da bi industriji dali dovolj časa za prilagoditev. Poleg tega je treba nadalje razvijati alternativne načine zbiranja, prevoza, skladiščenja, ravnanja, predelave in uporabe stranskih živalskih proizvodov kakor tudi postopke odstranjevanja navedenih stranskih proizvodov.

(3) V skladu s tem je treba kot začasen ukrep državam članicam odobriti odstopanje, s katerim lahko pooblastijo upravljavce, da še naprej uporabljajo nacionalne predpise za zbiranje, prevoz in odstranjevanje nekdanjih živil živalskega izvora.

(4) Da bi preprečili tveganje za zdravje živali in ljudi, je treba v obdobju prehodnih ukrepov v državah članicah vzdrževati ustrezne sisteme nadzora.

(5) Ukrepi, predvideni s to uredbo, so v skladu z mnenjem Stalnega odbora za prehranjevalno verigo in zdravje živali –

SPREJELA NASLEDNJO UREDBO:

Člen 1

Odstopanje glede zbiranja, prevoza in odstranjevanja nekdanjih živil

1. V skladu s členom 32(1) Uredbe (ES) št. 1774/2002 in z odstopanjem od točke (f) člena 6(2) in člena 7 navedene uredbe lahko države članice izdajajo posamezna dovoljenja upravljavcem obratov in naprav, da uporabljajo nacionalne predpise najpozneje do 31. decembra 2005 za zbiranje, prevoz in predelavo nekdanjih živil iz točke (f) člena 6(1) navedene uredbe pod pogojem, da nacionalni predpisi

(a) brez poseganja v spodnji odstavek 2 zagotavljajo, da se nekdanja živila ne mešajo s snovmi kategorije 1 in 2; in

(b) so v skladu z ostalimi zahtevami Uredbe (ES) št. 1774/2002.

2. Vendar se mešanje nekdanjih živil s snovmi kategorije 1 ali 2 lahko dovoli, kadar se snovi pošiljajo v sežig ali predelavo v obrat kategorije 1 ali 2, preden se jih kot odpadke odstrani s sežiganjem, sosežiganjem ali na odlagališču v skladu z zakonodajo Skupnosti.

3. Kadar se nekdanja živila pošlje kot odpadke na odobreno odlagališče, je treba sprejeti vse potrebne ukrepe za zagotovitev, da se nekdanja živila ne mešajo z nepredelanim materialom živalskega izvora iz členov 4 in 5 ter točk (a) do (e) in točk (g) do (k) člena 6(1).

Člen 2

Nadzorni ukrepi

Pristojni organ sprejme potrebne ukrepe za nadzor skladnosti s strani pooblaščenih upravljavcev obratov in naprav s pogoji, določenimi v členu 1.

Člen 3

Odvzem dovoljenj in odstranjevanje snovi, ki niso v skladu s to uredbo

1. Posamezna dovoljenja pristojnih organov za zbiranje, prevoz in odstranjevanje nekdanjih živil živalskega izvora se takoj in trajno odvzamejo glede na vsakega upravljavca, obrat ali napravo, če pogoji, določeni v tej uredbi, niso več izpolnjeni.

2. Pristojni organ odvzame vsa dovoljenja, izdana po členu 1, najpozneje do 31. decembra 2005.

Pristojni organ ne izda končnega dovoljenja po Uredbi (ES) št. 1774/2002, če ni na osnovi svojih pregledov prepričan, da obrati in naprave iz člena 1 izpolnjujejo vse zahteve navedene uredbe.

3. Katere koli snovi, ki niso v skladu z zahtevami te uredbe, se odstrani v skladu z navodili pristojnega organa.

Člen 4

Začetek veljavnosti

Ta uredba začne veljati tretji dan po objavi v Uradnem listu Evropske unije.

Uporablja se od 1. maja 2003 do 31. decembra 2005.

Ta uredba je v celoti zavezujoča in se neposredno uporablja v vseh državah članicah.

V Bruslju, 12. maja 2003

Za Komisijo

David Byrne

Član Komisije

[1] UL L 273, 10.10.2002, str. 1.

[2] UL L 117, 13.5.2003, str. 1.

--------------------------------------------------